Trauma het in ons tyd meer as net 'n mediese begrip geword. In die harde Suid-Afrikaanse werklikheid voel ons dit al meer aan die lyf.
Dr. Tessa van Wijk bewys haar as kenner van die "moderne" geestelike siekte: PTSD (post-traumatiese stressindroom). Met die kundigheid van 'n terapeut wat daagliks met slagoffers werk, begelei sy die leser en deel haar deurleefde insigte met die begrip van iemand wat self traumas beleef het. So bemagtig sy slagoffers van 'n wye spektrum traumatiese ervarings: van mishandeling, Grensoorlog, plaasaanvalle, motorkapings enverkragting, tot die middeljare-krisis.
Dié boek bied haalbare stappe wat toeganklik en byna speels uiteengesit word. Hier geld die basiese terapeutiese beginsels, soos die veg/vlug/vries-ervaring binne die krisis, asook 'n uitkenningsparade van die lewensrowers: innerlike prosesse wat tot die geestelike verwonding ly.
In die proses moet diep weggesteekte emosies en innerlike gif uitgelig en hanteer word, sodat die leser kan aanbeweeg.